REPUBLIKA SRBIJA

NARODNA SKUPŠTINA

Odbor za zdravlje i porodicu

01 Broj: 06-2/41-14

16. maj 2014. godine

B e o g r a d

ZAPISNIK

PRVE SEDNICE ODBORAZA ZDRAVLjE I PORODICU

ODRŽANE 15. MAJA 2014. GODINE

Sednica je počela u 15,00 časova.

Sednici je, saglasno članu 25. stav 2. Poslovnika Narodne skupštine, predsedavala narodni poslanik Milena Ćorilić.

Sednici su prisustvovali članovi Odbora: dr Branislav Blažić, prof. dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, mr. dr Ljubica Mrdaković Todorović, dr Vesna Rakonjac, Elvira Kovač, prof. dr Slavica Đukić Dejanović, dr Milan Latković, Olena Papuga i Ljiljana Kosorić.

Sednici nisu prisustvovali članovi Odbora: dr Aleksandar Radojević, dr Radoslav Jović i Nevena Stojanović, niti njihovi zamenici kao i mr Jovan Marković.

Pored članova Odbora sednici su prisustvovali narodni poslanici: dr Darko Laketić i prof. dr Dušan Milisavljević.

Predsedavajuća je saglasno članu 80. stav 1. Poslovnika Narodne skupštine konstatovala da su ispunjeni uslovi za rad i odlučivanje, a zatim je prešla na rad prema određenom

D n e v n om r e d u

1. Izbor predsednika Odbora;

2. Izbor zamenika predsednika Odbora.

Prva tačka dnevnog reda – **Izbor predsednika Odbora**

Narodni poslanik prof. dr Ninoslav Girić predložio je prof. dr Slavicu Đukić Dejanović za predsednika Odbora istakavši njenu stručnost kao i bogato iskustvo u radu zakonodavne i izvršne vlasti, imajući u vidu njenu funkciju predsednika Narodne skupštine i ministra zdravlja u Vladi Republike Srbije. Naveo je i da je prof. dr Slavica Đukić Dejanović bila najmlađa žena doktor medicinskih nauka u Šumadiji, da je redovni profesor i šef katedre za psihijatriju, kao i prodekan za međunarodnu saradnju na Medicinskom fakultetu u Kragujevcu, te autor i koautor preko 200 naučnih i stručnih radova.

Odbor je jednoglasno izabrao narodnog poslanika prof. dr Slavicu Đukić Dejanović za predsednika Odbora za zdravlje i porodicu.

Predsednik Odbora prof. dr Slavica Đukić Dejanović zahvalila je na ukazanom poverenju i izrazila nadu da će Odbor zajedničkim radom svih članova doprineti donošenju najboljih zakonskih rešenja u oblasti kojom se bavi.

Druga tačka dnevnog reda – **Izbor zamenika predsednika Odbora**

Predsednik Odbora prof. dr Slavica Đukić Dejanović predložila je narodnog poslanika mr. dr Ljubicu Mrdaković Todorović za zamenika predsednika Odbora, predstavljajući njenu uspešnu profesionalnu karijeru i njen predan rad u ovom odboru u prethodnom sazivu.

Odbor je jednoglasno izabrao narodnog poslanika mr. dr Ljubicu Mrdaković Todorović za zamenika predsednika Odbora za zdravlje i porodicu.

Sednica je završena u 15, 15 časova.

SEKRETAR PREDSEDNIK

Božana Vojinović Prof. dr Slavica Đukić Dejanović